ועדת הכספים, כנסת 16, פרוטוקול מספר , 2005-06-08 10:00

יעקב ליצמן: הסעיף הבא, הנושא של צו תעריף המכס והפטורים ומס קניה על טובין (תיקון מס' 24).

יעקב ליצמן: אני מציע לחברי הכנסת להתכונן, מחר יש ישיבת ועדת כספים בתל אביב, הנושא הזה יעלה.

יעקב ליצמן: אם לא זה יעלה גם ביום ראשון.

דוד טל: אדוני היושב ראש, אני ראיתי את הנושא שבא על סדר היום, ואני הגם שאני לא חבר בוועדת הכספים, אבל אני רוצה לומר לאדוני ולחבריי שיושבים כאן, הכנסת הזאת תיקנה תקנות בכל מה שקשור לסיגריות, היא פרסמה על כל חפיסת סיגריות באותיות קידוש לבנה שהעישון מזיק לבריאות והיא בעצם גרמה לכך או רוצה לגרום לכך להוריד את רמת המעשנים והעישון בסיגריות.

דוד טל: אנחנו מחד, הכנסת הזאת בבית הזה תיקנה את התקנות הללו, לא רוצה להמריץ את הילדים, את המבוגרים, את הזקנים, את החולים, להמשיך לעשן.

דוד טל: משום שהנזק שנגרם למדינה, למשק המדינה, הוא כל כך גדול.

דוד טל: אני הייתי תומך כאן להעלות את רמת המחירים גם בסיגריות הזולות וגם ביקרות.

יעקב ליצמן: ח"כ טל, אני יכול להגיד לך דבר אחד, אני אתך כי אני חושב שצריך להעלות את זה כמה שיותר.

איתן רוב: בוקר טוב.

איתן רוב: בדצמבר האחרון הבאנו לוועדת הכספים צו להעלאת מחיר הסיגריות בעקבות הסכם שהיה לנו עם ההסתדרות לפיו ויתרנו בתכנית הכלכלית על מיסוי קרנות ההשתלמות, הקצבאות למיניהן, והיה לנו אובדן הכנסות של כמיליארד מאה מיליון שקל וחלק מהמימון של זה בא על ידי העלאת מחירי הסיגריות בכשקל לחפיסה, דהיינו הכנסות של ארבע מאות מליון שקלים.

איתן רוב: הוועדה דנה בצו הזה ואישרה את הצו עם תחולה עד שנים עשר לשישי, דהיינו חג שבועות הקרוב, ביום שני הקרוב.

איתן רוב: מה שאנחנו מביאים לאישור הוועדה זה המשך של צו שיאפשר את הכנסות המדינה כפי שהבאנו אז.

איתן רוב: לא מדובר בתוספת להכנסות המדינה.

איתן רוב: במקביל אנחנו בדקנו ובחנו מה קורה בתמהיל שבין נטל המס על הכנסות, על סיגריות מייבוא ומייצור מקומי.

איתן רוב: והסתבר לנו דבר שהיה כקו מגמה שחשבנו שהוא עומד להשתנות אבל הוא לא משתנה, לפיו נטל המס על סיגריות מייצור מקומי הוא גבוהה יותר מנטל המס מסיגריות מייבוא.

איתן רוב: במה זה מתבטא, ואני אתן לכם כמה נתונים, בחנו את התפלגות הכנסות המדינה מאז 1987, אפשר ללכת גם אחורה, והסתבר לנו שבזמנו היה מצב שהיה מונופול של דובק.

איתן רוב: שנת 87', שמונים ושתיים אחוז מהכנסות המדינה היו מדובק.

איתן רוב: מסיגריות מייצור מקומי.

איתן רוב: ושמונה עשר אחוז היו מייבוא.

איתן רוב: במשך השנים כתוצאה מכוונת מכוון של המדינה, היא עשתה פרופורציה בין שיעור המס המוטל, הוא בנוי דרך אגב חלקו ממס קצוב וחלקו ממס יחסי.

איתן רוב: היום עומד המס הקצוב על שקל נקודה עשרים וחמש לחפיסה, פלוס חמישים ותשעה אחוז מהמחיר לצרכן ללא מע"מ.

איתן רוב: ככל שהמס הקצוב הוא גבוהה יותר הנטל שלו על הסיגריות הזולות יותר הוא גבוהה יותר.

איתן רוב: כיוון שהסיגריות מייצור מקומי הן זולות יותר נטל המס על סיגריות בייצור מקומי הוא גבוהה יותר.

איתן רוב: מה בחנו וראינו, אני אתן לכם תיכף את הטבלה, הסתבר לנו דבר מדהים.

איתן רוב: בעוד המדינה רצתה לשבור את המונופול של דובק בזמנו ולפתוח לתחרות, היא עשתה מעשה ובאמת קרתה מגמה.

איתן רוב: אבל מה שקרה בפועל שהיום שבעים אחוז מאספקת הסיגריות זה מייבוא.

איתן רוב: פיתחנו מונופול הפוך, של יבואני הסיגריות.

איתן רוב: ושלושים אחוז מההכנסות בלבד, וזה הולך ומצטמצם, הם ייצור מקומי.

איתן רוב: לא היתה כוונה לא לסגור קוי ייצור של הייצור המקומי בארץ.

איתן רוב: לא היתה כוונה לסגור את דובק.

איתן רוב: היתה כוונה ליצור יתר איזון בתחרות שבין השוק המקומי לבין הייבוא.

איתן רוב: הלכנו ובחנו יותר מזה, מדינות שמהם נעשה עיקר הייבוא, למשל שוויץ, שעיקר הייצוא נעשה שם, מגנות על הייצור המקומי שם ומטילות מכסים על מנת להקל, דהיינו באופן דרסטי, על הייבוא.

איתן רוב: דהיינו אם דובק רוצה להתחרות בשוויץ בשווקים המקומיים שם מוטל עליו מכס.

איתן רוב: לכן מה שאנחנו באנו ואמרנו, כשאנחנו מסתכלים על האיזונים אנחנו רוצים לנוון את הכנסות המדינה, דהיינו שלא יהיה גידול בהכנסות המדינה, אבל את נטל המס בייצור מקומי לייבוא לשמר על איזה שהיא פרופורציה כך שלא לפגום בדובק.

איתן רוב: הכוונה פה לשמור על מקומות עסוקה, אני אומר את זה, הגנה על תוצרת הארץ.

איתן רוב: אני רוצה שנייה להמשיך ולהבהיר.

איתן רוב: מה קורה, אם הוועדה לא מאשרת, היתה טענה ופנו אלי גם, איך זה אנחנו מוזילים את הסיגריות הזולות וכאילו יוצרים אינסנטיב לעשן.

איתן רוב: זה גם מה שח"כ טל אומר, למה אנחנו מעודדים דבר שאנחנו לא רוצים לעודד, כי יש בזה נזק בריאותי.

איתן רוב: אז אני רוצה לומר את הדבר הבא.

איתן רוב: זה לא שאנחנו מוזילים.

איתן רוב: אנחנו מבקשים בפרופורציה לייקר פחות.

איתן רוב: כי אם נניח הוועדה לא מאשרת לנו את הצו הזה, מה קורה, מחירי הסיגריות יוזלו בשקל, לא בשלושים אגורות, כפי שעולה פה מההצעה שלנו.

איתן רוב: כיוון שזה חוזר המצב לקדמותו בדצמבר.

שגית אפיק: הצו הזה כרגע חל.

שגית אפיק: אם אתם מצביעים נגד,

יעקב ליצמן: אבל אנחנו מבקשים דבר אחד, אנחנו מבקשים בשם פחות או יותר כמעט כל הוועדה, כך אני רואה, אל תעשה כלום.

יעקב ליצמן: תעשה שקל נוסף או לדעתי אפילו שקל וחצי על הייבוא.

איתן רוב: רבותיי, אני אשמיע ולאחר מכן תוכלו להתייחס ולהתייחס שוב.

איתן רוב: אני בא ואומר בצורה מאוד ברורה, מבנה המס על סיגריות מורכב ממס קצוב ומס יחסי.

איתן רוב: אם נעלה את המס היחסי זה מייקר, תיאורטית יכולנו לבטל את המס הקצוב, לעשות הכל יחסי.

איתן רוב: דובק למשל מאוד ישמחו לזה.

איתן רוב: אבל אנחנו צריכים להסתכל על האיזונים.

איתן רוב: אנחנו לא רוצים לגרום לכך שתהיה הוזלה של המחירים.

איתן רוב: לא, אנחנו רוצים לייקר בפחות.

איתן רוב: ולכן המינון הזה שבין מבנה המס הקצוב לבין מבנה המס היחסי הוא נכון, אבל עדיין אנחנו צריכים לשמור רבותיי, וזו מטלה לא פחות חשובה, אני אומר את זה בתור האוצר, לשמור על מקומות התעסוקה ולא לגרום לכך שהייצור המקומי ייפגע.

יעקב ליצמן: אולי תן דוגמא לפי חפיסת סיגריות.

יעקב ליצמן: בואו ניקח קנט וניקח טיים.

יעקב ליצמן: בוא תגיד לי מה היה עד עכשיו טיים וקנט ומה אתה הולך לעשות עכשיו.

איתן רוב: בדצמבר, לפני השינוי שעשינו מחיר סיגריה טיים למשל היה אחד עשר שקלים.

איתן רוב: בעקבות השינוי שעשינו, בעקבות ההעלאה של המיסוי שעשינו המחיר עלה לשנים עשר שקלים.

איתן רוב: במקביל סיגריה מרלבורו אנחנו מעריכים, אם אנחנו לא עושים כלום זה מוזיל עוד יותר.

איתן רוב: במרלבורו המחיר היה שש עשרה שבעים לפני ההעלאה, עלה לשבעה עשרה שבעים, אנחנו מעריכים שבעקבות השינוי הזה הוא יעלה שמונה עשרה.

איתן רוב: דרך אגב, עיקר השוק, מתח השוק, שבעים אחוז מזה זה הסיגריות האלה.

איתן רוב: זה ייקור של הסיגריות האלה בשלושים אחוז.

יעקב ליצמן: אז אני חוזר על מה שאני אומר, תשאיר את טיים שתים עשרה שקל, מה שהיה, ומרלבורו תעשה תשע עשרה.

אריה זייף: מה שהוצג פה על ידי מנהל המכס זו תמונה באמת שנוצרה בצורה מעוותת לחלוטין.

אריה זייף: היתה פה פרמיה לייבוא וענישה לייצור המקומי.

אריה זייף: אני רק רוצה לומר לחברי הוועדה בדובק עובדים ישירות ארבע מאות עובדים, קשי יום, מקבלים שכר טוב, לא שכר מינימום, אבל אנשים שאם הם לא יעבדו בדובק הם יהיו במעגל אבטלה, לא ימצאו מקום עבודה אחר, במיוחד עובדי הייצור, עוד אלף מאתיים עובדים עובדים במערך הפצה.

אריה זייף: אנחנו, דובק, מדפיסים בבתי דפוס בארץ, קונים נייר בארץ, לא בשוויץ, אנחנו לא מדפיסים בשוויץ.

אריה זייף: ואין מדינה בעולם שאין שאין לה תעשיית סיגריות.

אריה זייף: זה נכון שרוב המדינות בעולם מגנות.

אריה זייף: לא באתי להגן.

אריה זייף: באתי לבקש השוואה, להתחרות תחרות שווה.

אריה זייף: להשוות את נטל המס.

אריה זייף: המכס לא קיבל את עמדתי משיקולים פיסקליים שלו.

אריה זייף: אני לא נכנס.

אריה זייף: אני באתי בבקשה להשוות את נטל המס.

אריה זייף: אני ביקשתי להשוות את נטל המס, המכס משיקולים שלו לא קיבל.

יעקב ליצמן: תסביר לי לפי כמה שאתה רוצה כמה לדעתך מה שאתה ביקשת יעלה טיים וכמה יעלה מרלבורו.

יעקב ליצמן: לדעתך.

אריה זייף: לפי מה שאני רוצה טיים ירד לאחת עשרה וחצי ומרלבורו מהניסיון שלי, ואני מוכרח לתת לחברי הוועדה דוגמא, שיבינו עם מה אני מתמודד.

אריה זייף: אני מתמודד עם חברות, בהעלאה הקודמת שהיתה היתה סיגריה של פיליפ מוריס משוויץ באחד עשרה שקלים וטיים היה אחד עשרה שקל.

אריה זייף: כאשר העלו את המס, דובק עובדת לפי הכללים ולא משחקת והעלתה לשתים עשרה.

אריה זייף: פיליפ מוריס השאירו באחד עשרה, לא העלו את המס, המדינה הפסידה מס, זאת אומרת העלאת מס זה משחק שלהם.

אריה זייף: אני עובד בדיוק לפי הכללים.

אריה זייף: עכשיו לגבי ההצעה, תראו, אני יודע, אני פוחד, אני אומר לך, אני מפחד, הצו שהובא פה מבחינתי הוא הרע במיעוטו והתקדמות.

אריה זייף: אני מפחד שאם ישנו לא יהיה צו ואני אפול בין הכסאות והמצב של היום יישאר.

אריה זייף: אני יכול לחיות עם ההצעה שאתה הצעת.

אהוד רצאבי: באופן טבעי לגבי האפליה בנטל המס כאשר יש מס קצוב על סיגריה זולה המס הקצוב באופן פרופורציונלי יותר גבוה.

אהוד רצאבי: בעקרון, עם כל הכבוד לזה שאנחנו מעסיקים ארבע מאות עובדים בייצור סיגריות, אלף מאתיים, לא בכל דבר צריך להגן על עובדים מייצור מקורי בייחוד כאשר מדובר בגורם כמו סיגריות.

אהוד רצאבי: אני לא הייתי רוצה להגן על סיגריות, מבחינתי תעלו את המסים על זה כמה שיותר.

אהוד רצאבי: בארצות הברית חפיסת סיגריות נמכרת בין ארבעה דולר לשבעה דולר.

אהוד רצאבי: לעצם העניין, אני הייתי הולך ומעלה את המס הקצוב.

אהוד רצאבי: לחילופין מקבל את ההצעה שלך.

אהוד רצאבי: אני לא רואה כל צעד שבו נצטרך להשוות את נטל המס על סיגריות כאלה ואחרות.

אהוד רצאבי: מה שאתה מציע בהחלט מקובל עלי בתור פשרה.

איוב קרא: תראה אדוני, אני כיושב ראש השדולה נגד העישון בכנסת, זה מאוד חשוב ואני מבקש מכם כולכם להצטרף אלי.

איוב קרא: כיושב ראש השדולה אני חלוק עם המצב הזה שאנחנו בעצם צריכים להוזיל את מחיר הסיגריות, מצד שני יש פה מצב שבו יש מפעל שמעסיק ארבע מאות, ארבע מאות חמישים עובדים.

איוב קרא: שאנחנו צריכים להתחשב בנסיבות הללו.

חיים אורון: איתן יש עקרון פשוט, היה פער בדצמבר שעבר, תחזירו את המצב לקדמותו.

חיים אורון: לא על ידי הקטנה אלא על ידי העלאה.

חיים אורון: אני בא ואומר לך במקרה הזה אני בעד הגדלת נטל המס.

חיים אורון: בנושא הזה אני לא בעד הקטנת נטל המס.

חיים אורון: לכן תחזרו לפרופורציה הקודמת.

חיים אורון: ותקדמו אותה.

איוב קרא: תראה אדוני היושב ראש, אנחנו חלוקים, מצד אחד אנחנו רוצים מאוד שיהיה מיסוי על ייבוא הסיגריות.

איוב קרא: מאוד חשוב לנו.

איוב קרא: זה נתח שוק של שבעים אחוז, שלדעתי, ברגע שאנחנו ממצים אותו, מטילים מס על ייבוא סיגריות, לדעתי אנחנו עושים פעולה חיובית ביותר.

איוב קרא: מצד שני אנחנו לא יכולים לפגוע בעובדים.

איוב קרא: עם כל הכבוד, אני נלחם בתופעה הזאת בחקיקה, הכי הרבה אולי בכנסת.

איוב קרא: ולכן יש פה מצב שאתה בעצם הולך להטיל מס על שבעים אחוז מהשוק.

איוב קרא: זה פגיעה באותם מעשנים בעצם שהם משתמשים בייצור מיובא.

איוב קרא: ולכן הסוגיה הזאת אנחנו חלוקים בה.

איוב קרא: כי מצד אחד בעד מיסוי כל מוצר שמגיע מחו"ל בנושא טבק, ומצד שני אנחנו צריכים לשמור על מצב שבו במפעל הזה וסביבו לא לפגוע.

איוב קרא: אני חושב, ואני דיברתי גם לפני הישיבה הזאת ואחרי הישיבה הזאת, דיברתי עם גורמים שונים פה שקשורים לכל הסוגיה הזאת, ואני חושב שכולם בדעה שאפשר לחיות עם פשרה, שלדעתי יכולה להתאים לשני הצדדים, והיא שהתוצרת המקומית, שזה טיים, יעמוד על אחת עשרה וחצי, והתוצרת מחו"ל יכולה לעמוד על שמונה עשרה שקלים, ולדעתי גם הם יוכלו לחיות וגם זה יתאים לאוצר.

איוב קרא: להעלות את מחיר הסיגריות שמיובאות בחו"ל, על כולם.

איוב קרא: מצד שני לתוצרת הארץ לשמור על המפעל בזה שאנחנו מוזילים, וזה טקטי, נכון לעשות את זה עכשיו.

איוב קרא: אין משהו אחר.

גדעון סער: אני חייב להגיד שההצעה של היושב ראש היא הצעה מאוד מאוד הגיונית.

גדעון סער: ואי אפשר לבוא ולומר תראו, המצב יחזור לקדמותו אם לא.

גדעון סער: פשוט צריך לבוא עם צו קצת שונה.

גדעון סער: ואני אומר יותר מזה, המדינה רוצה להרוויח כסף, אפילו תעלה עוד קצת.

גדעון סער: אם אתה רוצה לתמוך במפעל מסויים אתה יכול גם לתת לו סובסידיה.

גדעון סער: אם הוא מוסיף לך עוד הכנסות.

גדעון סער: אתה לא חייב לעודד את העישון על ידי הוזלת מחיר הסיגריות המקומיות.

גדעון סער: ולכן לדעתי צריך למתוח עד המקסימום את עניין העלאת מחירי הסיגריות המיובאות וככה תגדיל את הפער, באופן שעוזר למפעל, אבל בשום פנים לא להתפתות למצב שבו אנחנו מוזילים מחיר סיגריות מקומיות כי שום דבר לא נכון משום בחינה.

חיים אורון: אני רוצה להגיד שלוש הערות.

חיים אורון: הערה ראשונה על העיתוי איתן.

חיים אורון: כל פעם קורה מחדש שאתם באים אלינו עם השוט שאם לא מאשרים את זה היום,

איתן רוב: לא, סליחה, זה לא מה שאמרתי.

איתן רוב: תוקף הצו ייכנס לתוקפו, יכול להיכנס הלילה, יש לי חודשיים לדון.

איתן רוב: אני נעניתי לתביעה של היושב ראש לפני שהצו מסתיים להביא אותו לדיון.

גדעון סער: אני חוזר למה שאמרתי קודם.

גדעון סער: אני חושב, והייתי שותף להרבה דיונים על ניסיון למצוא את הפרופורציות ההגיוניות בין הייצור המקומי לבין הייבוא, ואני שותף למגמה שלכם במובן הזה.

גדעון סער: מבחינה זאת אני לא כדעתו של אהוד רצאבי שייהרס המפעל.

גדעון סער: אבל את אותו אפקט בדיוק משיגים אם חוזרים ליחסיות שהיתה קיימת לפני דצמבר.

גדעון סער: ופתאום מתברר שבוועדה ישנה הסכמה, גם לאנשים שבדרך כלל מתנגדים להעלאת המס כמו במקרה של סיגריות, במקרה הספציפי הזה משום שמדובר במוצר שקוראים לו סיגריות לחרוג ממנהגם ולהסכים להעלאת המס, שסך כל העלאת המס תהיה יותר גדולה אבל הפרופורציה תשתנה כך שתיתן העדפה לייצור המקומי.

גדעון סער: אני רוצה להגיד דבר נוסף, הוזלת הסיגריות הזולות היום בארץ, אדם שמכור לעישון כנראה שהוא לא יכול להתגבר על עצמו והוא יקנה סיגריה בכל מקרה.

גדעון סער: הורדת הסיגריות הזולות מעודדת את המשתמשים הצעירים, שלגביהם המחיר הוא כן פקטור, ואסור שייצא המסר הזה מהכנסת.

גדעון סער: לכן תקדמו את הפער הזה, הוא לא ימכור באחת עשרה וחצי, הוא ימכור בשתים עשרה, ואלה ימכרו בשמונה עשרה וחצי, הפרופורציה תישאר.

רוני בריזון: בשיטת הבונה והסותר אני רוצה לומר כך, אילו סיגריות לא היו מזיקות לבריאות האם היה פה מישהו מסביב לשולחן שהיה דוחה את ההצעה ההגיונית הזאת?

רוני בריזון: אלא מה, אנחנו כולנו פה נמנינו וגמרנו, לגבי חבר הכנסת אורון אני מבין, השקפת עולמו אומרת שלמדינה מותר להתערב בהרבה יותר מקומות ובדרכים ובצורות מאשר אני מאמין.

רוני בריזון: אני אינני מאמין שהמדינה צריכה לחנך אנשים דרך הכיס.

רוני בריזון: אם המדינה חושבת שעישון זה דבר רע המדינה צריכה לפתוח בהדרכה, בהכשרה ובחינוך.

רוני בריזון: אבל לא מענישים ולא מחנכים דרך הכיס.

רוני בריזון: על כן אני מציע לקבל את ההצעה הזאת.

אבשלום וילן: לרוני בריזון יש פה נקודה.

אבשלום וילן: אני מתנגד לאישור.

אבשלום וילן: אני חושב שצריך לדאוג לכך שמה שפחות אנשים צעירים יצטרפו למעגל.

אבשלום וילן: אבל צריך להבין דבר אחד, אלה שכבר מעשנים, מי שחושב שדרך הכיס יצליח להעניש אותם לא מבין במה מדובר.

אבשלום וילן: הרי על פניו אפשר לקבוע שהמחיר יהיה שלושים וארבעים שקלים.

אבשלום וילן: מדוע אנחנו לא עושים את זה, כי אנחנו יודעים שהמעשנים המכורים לא יפסיקו לעשן ולא יורידו ותביא אותם למצב שיפשטו רגל.

אבשלום וילן: ולכן צריך להגיע פה לנקודת איזון נכונה.

אבשלום וילן: אבל רוני יש פה בעיה אחת, והבעיה היא איזה מסר ציבורי אתה מעביר אם היום אתה פתאום מוזיל, זה דבר בלתי אפשרי שוועדת הכספים תיתן גושפנקא להורדת מחירי סיגריות.

אבשלום וילן: לכן אני מציע להתלכד סביב ההצעה להישאר במחיר המקומי הקיים, להעלות במקביל.

אבשלום וילן: אבל יש פה בעיה אחת, הם אמרו פה וזה איש לא התייחס שיש היום גם ייבוא של סיגריות זולות שהוא נמכר בפחות מהמקומיות.

אבשלום וילן: השאלה אם בזה אפשר לטפל.

ניסן סלומינסקי: ברור לכולם, או שמורידים, מוזילים לדובק או שמעלים למרלבורו.

ניסן סלומינסקי: ברור לנו, כן, אין ברירה, נפסיק להיות יפי נפש, אנחנו יותר מידי יפי נפש בהרבה דברים, אין ברירה לפעמים אלא לחנך דרך הכסף.

ניסן סלומינסקי: זה דבר אחד.

ניסן סלומינסקי: דבר שני, הכנסת, ובטח ועדת כספים, לא יכולה לקבל החלטה בניגוד לכל תפיסת העולם של אנשים שאנחנו מוזילים.

ניסן סלומינסקי: לכן האפשרות היחידה היא אם רוצים לשמור על פרופורציה זה במקום להוזיל פה להעלות שם.

ניסן סלומינסקי: הבעיה שאני מבין מאריה זה שמה שהוא מפחד, אחרת הוא היה הולך על זה, זה שאם לא נאשר את הצו, הרי צריך לחזור לשר האוצר, שר האוצר צריך לאשר.

ניסן סלומינסקי: מה שהוא מפחד שבסופו של דבר, לכיוון הזה, מסיבות שלהם, כי אחרת הם הרי מבינים, הרי איתן מבין את זה והיה יכול להציע, והוא גם מבין מה המשמעות של הוזלה והוא גם לא רצה.

ניסן סלומינסקי: היה יכול מלכתחילה להביא את ההצעה של ח"כ ליצמן וללכת עם זה.

ניסן סלומינסקי: הפחד שאני מפחד, ולכן חשוב לי לשמוע טוב, אם הוועדה כולה תתלכד סביב ההצעה שלך האם המשמעות היא שמחר אנחנו מקבלים צו חדש בנוסח הזה, או שלא יהיה צו ושיהיה יותר גרוע.

אליעזר כהן: לצערנו רמת המחירים של הסיגריות אינה משפיעה על כמות המעשנים.

אליעזר כהן: זה ברור לחלוטין.

אליעזר כהן: אבל זה לא נושא הדיון.

אליעזר כהן: נושא הדיון הוא פער המחירים בין סיגריות מיובאות למקומיות, וההצעה של היושב ראש היא מצויינת, ואנחנו יושבים להצביע.

נציגת משרד הבריאות: אני רציתי להגיד שאנחנו מאוד מתפלאים, אנחנו שמענו את כל הסיפור הזה פעם ראשונה אתמול, מדובר פה בשינוי מאוד מהותי בתמהיל של המס.

נציגת משרד הבריאות: התמהיל הזה קיים משנת 95', זה תוצאה של עבודה של שנה של עבודה ציבורית בין משרדית, ועשר שנים זה רק עודכן.

נציגת משרד הבריאות: פתאום במחטף של יום החליטו לשנות את זה, בלי שלנו בכלל היה שמץ של מושג.

נציגת משרד הבריאות: עכשיו לנו יש הרבה מאוד דברים להגיד בנושא הזה.

נציגת משרד הבריאות: הציגו פה נתונים שאנחנו לא מסכימים אליהם.

נציגת משרד הבריאות: אני חושבת שמן הראוי שיתקיים איזה שהוא דיון מסודר.

נציגת משרד הבריאות: שיאשרו עכשיו עוד פעם את הצו של דצמבר שימשיך ויתנו לנו שבוע להיפגש עם האוצר, להציג את עמדתנו, יש לנו הרבה הרבה מאוד נימוקים לגופו של עניין.

נציגת משרד הבריאות: ההשפעה של מס יחסי, שזה מה שיש לנו בישראל, שעכשיו יותר מגדילים אותו על סיגריות פרימיום זה לא דבר שהוא טוב.

נציגת משרד הבריאות: יש את כל הסוגיה של מס מינימום, שזה הכיוון שהיום הולכים בעולם.

נציגת משרד הבריאות: דרך אגב כל הדיון פה מדבר על הגנה על הייצור המקומי.

נציגת משרד הבריאות: לא מתייחס לעובדה שהיבואנים במדינת ישראל, חברות ההפצה והיבוא מעסיקים יותר עובדים מאשר דובק.

נציגת משרד הבריאות: הם מייצרים מקומות עבודה.

נציגת משרד הבריאות: אני רוצה להגיד עוד דבר אחד, כל מה שאנחנו מבקשים זה הזדמנות, כמו שדובר מסתבר ישבו והציגו את עמדתם לאוצר אנחנו מבקשים את אותה הזדמנות לשבת ולהציג את עמדתנו, לעבור ביחד על הנתונים, ואני בטוחה שאפשר להגיע לפתרון מוסכם, כי דרך אגב המגמות היום בעולם הן לא העלאה של המס היחסי אלא להיפך, העלאה של מס מינימום שאכן מונע מצעירים לעשן, אכן מעלה את כל רמת המחירים בשוק.

נציגת משרד הבריאות: ולו היו נותנים לנו להשתתף בדיון היינו יכולים להגיע להסכמות, אבל הצורה שזה נעשה היא פשוט מחטף.

יעקב ליצמן: גבירתי, אולי תגידי רק לוועדה מה את מבקשת יהיה המחיר של הסיגריות.

נציגת משרד הבריאות: אני כרגע, בלי לראות את המספרים, לא יכולה לבוא בשליפות.

נציגת משרד הבריאות: זה לא עניין של להרוויח זמן, אני לא חושבת שאפשר לצפות מאתנו, שראינו את הצו אתמול בערב.

יעקב ליצמן: אין צווים.

יעקב ליצמן: מה את מבקשת שיעלה חפיסת פיליפ מוריס בארץ.

נציגת משרד הבריאות: אנחנו מבקשים שקודם כל יתייחסו לנושא שיש ייבוא מאוד מאוד גדול של סיגריות זולות.

יעקב ליצמן: את מדברת סחור סחור.

יעקב ליצמן: גבירתי, כמה את רוצה שיעלה חפיסת סיגריות, את לא עונה לי.

נציגת משרד הבריאות: אנחנו חושבים שהמצב של דצמבר הוא מצב ראוי.

נציגת משרד הבריאות: המצב הראוי הוא להעלות את מס המינימום.

נציגת משרד הבריאות: אם זה יגרור עלייה של כל השוק גם זה יהיה מקובל עלינו, אבל לפחות שזה יהיה מבוסס על מס מינימום.

בועז סופר: לא אמרתי שההצעה שלך לא טובה, אני רק ברשותך אעשה בה תיקון.

בועז סופר: כדי לשמור, מבחינה זאת לכאורה לתקן את הפשרה שהציע יו"ר הוועדה, כדי לשמור על מחירי דובק בכשנים עשר שקלים אני לא יכול לאשר את הקצוב בשקל עשרים וחמש.

בועז סופר: אחרת המחיר יעלה.

בועז סופר: עוד פעם, היום הקצוב הוא שקל עשרים וחמש פלוס חמישים ותשעה אחוזים.

בועז סופר: כדי לשמור על מחירי דובק בשנים עשר שקלים אני לא יכול לשמר את הקצוב בשקל עשרים וחמש.

בועז סופר: אי אפשר, כי אחרת גם מחירי דובק יעלו.

בועז סופר: ולכן כדי לתקן את ההצעה ולשמור, אני רק עכשיו נותן תוכן להצעה שאתה הצעת, כדי לשמור על דובק בשנים עשר שקלים אנחנו צריכים להפחית את הקצוב לתשעים אגורות, לא לשבעים ושמונה, לתשעים אגורות, בקירוב להעלות, זה לא יוצא בשקל, קצת פחות, להוריד את האחוזים מששים ושתיים וחצי אחוז לששים ושתיים אחוז.

בועז סופר: רק עוד משפט, חברי הכנסת ביקשו לתת את תוכן הצעת הפשרה, אני אומר מה אני אמרתי ואני אסביר,

יעקב ליצמן: אולי תסביר את השיטה איך המכס כרגע עובד, איך המרכיב,

בועז סופר: טרם קיומו של הצו המס היה חמישים ושמונה אחוזים פלוס שקל ועשרה.

בועז סופר: העלינו בדצמבר ועם הוועדה נקבע שזה יהיה רק לחצי שנה, העלינו מחמישים ושמונה לחמישים ותשעה אחוזים ומשקל עשרה לשקל עשרים וחמש.

בועז סופר: המחיר של דובק התקבע על כשנים עשר שקלים.

בועז סופר: המחיר המדווח, אני מתייחס רק למחירים המדווחים, של אלישר הוא כשבע עשרה שבעים.

בועז סופר: אומר אריה אני מבקש מכם לא להוריד את מחירי הייצור המקומי.

בועז סופר: אז אני מסביר, כדי לשמר את המחיר על שנים עשר שקלים אני צריך לקבוע מס קצוב של תשעים אגורות, בקירוב, פלוס מס אחוזי של ששים ושניים אחוז.

בועז סופר: זה נותן מענה לזה שלא הורדנו את המחירים ופלוס ייקור של אליישר לא בשקל, קצת בפחות.

בועז סופר: להצעתך שלך ח"כ אבשלום וילן, היום המס המינימלי הוא חמישה שקלים.

בועז סופר: אפשר לקבע, אפשר להעלות, אם אני מקבל את הצעתה של איריס להעלות את המס המינימלי מחמישה שקלים כדי לפתור את הבעיה של הייבוא הזול, לעשות מחיר מינימום, זה אומר שבמקום חמישה שקלים המס המינימלי יהיה כשש נקודה שלושה שקלים, זה אומר שמחיר חפיסה מינימלי, ייבוא, ייצור מקומי, לא רלוונטי, יהיה כעשרה שקלים.

בועז סופר: עכשיו יצקתי תוכן למה שנעשה.

אריה זייף: אני רוצה לומר שלושה דברים.

אריה זייף: אחד, צעירים, הצו של עכשיו, אני לא שמעתי מבועז מה יקרה עם הסיגריות תוצרת חוץ.

בועז סופר: שמונה עשר שקלים לפחות.

אריה זייף: ומה קורה עם האמצע, עם LM והייבוא, זה שמונים אחוז מהסיגריות.

אריה זייף: אם אתם כבר מדברים על סיגריות זולות רוב הצעירים במדינת ישראל מעשנים סיגריות תוצרת חוץ בין ארבע עשרה שקל לשמונה עשרה שקל.

אריה זייף: שמונים וחמישה אחוז מהצעירים.

אריה זייף: את הסיגריות של דובק הצעירים לא מעשנים.

אריה זייף: מעשנים את זה אנשים בעיירות פיתוח, בפריפריה, ותיקים יותר, לא צעירים.

אריה זייף: שיהיה ברור.

אריה זייף: אני לא רוצה להוריד מחירים.

אריה זייף: הבעיה היא הפער עם הסיגריות מהייבוא.

יעקב ליצמן: הגענו לאיזה הסכם בינינו על מסים, אני מבקש מאיתן או מבועז, מי יציג את זה, אבל קודם כל אני רוצה ששגית היועצת המשפטית תגיד לנו לגבי הצבעה.

שגית אפיק: לגבי ההצבעה, אם הגעתם להסכמות למעשה אתם יכולים להצביע על ההסכמות, זה למעשה מעין אישור תיאורטי שמאפשר למכס לפרסם עוד היום צו חדש, אבל אם אתם מפרסמים אותו באמת היום אז הוא ייכנס היום לתוקף ויבטל את הצו הנוכחי.

שגית אפיק: אתם יכולים להצביע נגד הצו הנוכחי ואז הוא יתבטל אוטומטית.

שגית אפיק: אם לא תצביעו הצו הנוכחי ממשיך להיות בתוקף עד שהמכס מפרסם צו חדש.

שגית אפיק: ברגע שהמכס מפרסם צו חדש יש לו ששים ימים לחזור לוועדה לקבל את האישור הפורמלי.

יעקב ליצמן: אם אנחנו מקובל עלינו הצו של האוצר אז אנחנו מצביעים על זה, ואז זה נכנס לתוקף, כשהוא מפרסם את הצו, ואנחנו צריכים לאשר את זה פורמלית.

בועז סופר: כמו שהתבקשתי על ידי חברי הוועדה לצקת תוכן להצעה שאומרת להשאיר את מחירי דובק על שנים עשר שקלים, לא להוזיל אותם, ולייקר את הייבור, ההצעה איך לעשות את זה אני רק מסביר, זה אומר ששים ושניים אחוז זה יהיה המס ההכרחי, תשעים אגורות לחפיסה זה יהיה המס הקצוב, ועוד פעם, לבקשת חברי הוועדה לקבוע מס מינימלי לסיגריות גבוה יותר משמעותי מהמס שיש היום אז אנחנו בעצם נענים לבקשה כדי להעלות את המס המינימלי מחמישה שקלים לשישה נקודה שניים שקלים לחפיסה, זה אומר שהמחיר המינימלי לצרכן של חפיסת סיגריות במדינת ישראל יהיה כעשרה וחצי שקלים.

יעקב ליצמן: כמה יעלה לי חפיסה של טיים וכמה יעלה לי חפיסה של מרלבורו?

בועז סופר: טיים לא ישתנה, ישאר בשתים עשרה שקל והייבוא יתייקר בכשבעים אגורות.

ענבל גבריאלי: אני רק אמרתי שבסיגריות הזרות המחירים שמדברים עליהם כאן הם תלושים לגמרי, הסיגריות הזרות נמכרות בשמונה עשר וחצי שקלים, אולי אולי אם שוברים רגליים ומחפשים אפשר למצוא בשמונה עשר שקלים.

איתן רוב: לצערי מחירי הסיגריות לא מפוקחים.

איתן רוב: ויש פער בין המחיר לצרכן כפי שהוא מדווח על ידי החברות לבין מה שמוכרות אותן פיצוציות או קיוסקים.

אריה זייף: אני לא רוצה לחלוק על מה שהוצע פה מהמכס אבל נראה לי שההצעה הזאת בעצם משיגה את ההפוך.

אריה זייף: היא מעלה את מרלבורו, ואני אומר שוב, אולי אני טועה, אבל אני לא יודע, לפחות משמונה עשרה, לשבע עשרה תשעים ושמונה,

יעקב ליצמן: שמונה עשרה חמישים.

יעקב ליצמן: אריה, שיהיה ברור, קודם כל השאיפה של הוועדה, אנחנו רוצים ששתים עשרה יישאר ואנחנו מוכנים להעלות מה שיותר את הייבוא.

יעקב ליצמן: זה המגמה של כל חברי הוועדה.

יעקב ליצמן: אני רוצה להצביע על העקרונות, דבר ראשון אנחנו חייבים להצביע כולנו נגד הצו.

יעקב ליצמן: מה שפורסם.

יעקב ליצמן: בואו נצביע נגד.

יעקב ליצמן: אחר כך נצביע בעד.

אהוד רצאבי: יש לי שאלה לאיתן, כתוצאה משינוי התמהיל של המסים מה קורה להכנסות המדינה.

יעקב ליצמן: רבותיי, מי בעד צו תעריף המכס והפטורים ומס קנייה על טובין (תיקון מס' 24), התשס"ה-2005, מי נגד, כולם נגד.

יעקב ליצמן: עכשיו אנחנו מצביעים בעד תיקון הצו החלופי שהאוצר מביא לנו, עם התיקונים שנאמרו על ידי בועז סופר, אחר כך בכדי שהצו יוכל להיכנס היום לתוקף כשיפרסמו את זה, מי בעד ירים את ידו, מי נגד, אושר פה אחד.

יעקב ליצמן: תודה רבה.